
Με μεγάλη επιτυχία, παρουσία του Πρέσβη της Κυπριακής Δημοκρατίας κ. Κυριάκου Κενεβέζου και με τη συμμετοχή πολλών έγκριτων αρχαιολόγων, ερευνητών, νομικών και εκπροσώπων μουσείων και φορέων από την Ελλάδα, την Κύπρο και το εξωτερικό, από τον χώρο της Κυπριακής Αρχαιολογίας, του Πολιτιστικού Δικαίου και της Ιστορίας του Δικαίου, ολοκληρώθηκαν την Παρασκευή 22 Νοεμβρίου 2019, στο Σπίτι της Κύπρου στην Αθήνα, οι εργασίες της ημερίδας, με θέμα Κυπριακές Αρχαιότητες στην Ελλάδα. Ιστορικό και Νομοθετικό πλαίσιο, που διοργανώθηκε με πρωτοβουλία του πάντοτε δραστήριου Συνδέσμου Υποτρόφων Ιδρύματος Α. Γ. Λεβέντη Ελλάδας σε συνεργασία με το Σπίτι της Κύπρου.
Με το δεδομένο ότι σημαντικός αριθμός κυπριακών αρχαιοτήτων βρίσκονται σήμερα στην Ελλάδα σε δημόσια και ιδιωτικά μουσεία, αλλά και σε ιδιωτικές συλλογές, η ημερίδα, που τελούσε υπό την αιγίδα των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας της Κυπριακής Δημοκρατίας, διερεύνησε μία σειρά από θέματα, όπως: το νομοθετικό πλαίσιο που καθόριζε τη διακίνηση κυπριακών αρχαιοτήτων κατά το παρελθόν (π.χ. οθωμανικό δίκαιο, βρετανική διοίκηση), η διάθεσή τους στην Κύπρο, η παρουσία συλλογών κυπριακών αρχαιοτήτων εκτός Κύπρου και ο ρόλος της, ο τρόπος εισαγωγής τους και οι όροι προστασίας τους στην Ελλάδα, καθώς και η προβολή και αξιοποίησή τους. Επίσης, θα διερευνηθούν οι ιστορικές συνθήκες που επηρέασαν την διακίνηση των αρχαιοτήτων, για παράδειγμα, το ρόλο που έπαιξε η εισβολή στην Κύπρο το 1974 και οι προσπάθειες διάσωσης των κυπριακών αρχαιοτήτων, τόσο από τις δομές της Κυπριακής Δημοκρατίας, όσο και από ιδιώτες συλλέκτες.
Χαιρετισμό στην ημερίδα απεύθυναν, η Επίτιμη Γενική Διευθύντρια Αρχαιοτήτων και Πολιτιστικής Κληρονομιάς - Ειδική Σύμβουλος ΥΠΠΟΑ δρ Έλενα Κόρκα και η Πρόεδρος ΔΣ του Συνδέσμου Υποτρόφων Ιδρύματος Α.Γ. Λεβέντη Αθήνας δρ Σοφία Αντωνιάδου. Ακολούθησε η εναρκτήρια  ομιλία της Καθηγήτριας Προϊστορικής Αρχαιολογίας του Εθνικού και Καποδιστριακού Πανεπιστημίου Αθηνών κ. Ελένης Μαντζουράνη, με τίτλο Η Αρχαιολογία της Κύπρου στην Ελλάδα. Διδασκαλία και Έρευνα.
Στην ημερίδα συμμετείχαν με εισηγήσεις τους: Άρτεμις Παπαθεοδώρου με θέμα Οι κυπριακές αρχαιότητες από τα μέσα του 19ου αιώνα έως τις αρχές του 20ου αιώνα: σελίδες από το οθωμανικό αρχείο, Αναστασία Λερίου Collecting Cypriot antiquities, from the 19th  century until the present day: practices, motives and results, Thomas Kiely Indifference, incompetence or impotence? Managing the heritage of Cyprus in the early British period between Occupation and the passing of the 1905 antiquity law, Δέσποινα Πηλείδου Ο ρόλος του Κυπριακού Μουσείου, Ευθυμία Άλφα Θέματα εξαγωγής αρχαιοτήτων από την ίδρυση του Τμήματος Αρχαιοτήτων (1935) μέχρι σήμερα, Ευτυχία Ζαχαρίου Η λειτουργία των αρχαιοπωλείων στην Κύπρο, Βασιλική Κασσιανίδου με θέμα H ιστορία της συλλογής κυπριακών αρχαιοτήτων του Harvey Mudd College στην Καλιφόρνια των ΗΠΑ, Άννα Λέκκα Κυπριακές αρχαιότητες σε ελληνικές συλλογές, Ελένη Κωνσταντινίδη-Συβρίδη και Δέσποινα Καλεσοπούλου Η κυπριακή συλλογή  του Εθνικού Αρχαιολογικού Μουσείου: 165 χρόνια ιστορίας, Ιουλία Λουρεντζάτου Κυπριακές αρχαιότητες στο Μουσείο Κυκλαδικής Τέχνης, Xρυσαυγή Κούτσικου Μεσαιωνικά αντικείμενα από την Κύπρο σε αθηναϊκές ιδιωτικές συλλογές, Αλεξάνδρα Σφυρόερα Η Συλλογή Κυπριακών Αγγείων του Μουσείου Αρχαιολογίας και Ιστορίας της Τέχνης (ΕΚΠΑ), Ήρα Καλιαμπέτσου «Ξένες» αρχαιότητες: Μνημεία ή πολιτιστικά αγαθά; Μία νομική προσέγγιση, Μαρία Βέργου Προστασία και επαναπατρισμός πολιτιστικών θησαυρών κατά το διεθνές και ελληνικό δίκαιο, Αναστασία Tennant Το ισχύον νομικό πλαίσιο στη Βρετανία αναφορικά με τις εξαγωγές ξένων πολιτιστικών αγαθών και Eλένη Πιπέλια με θέμα Παράνομη διακίνηση κυπριακών αρχαιοτήτων στην Ελλάδα.
Ακολούθησε στρογγυλή τράπεζα στην οποία συμμετείχαν, ο Αναπληρωτής Καθηγητής Προϊστορικής Αρχαιολογίας ΕΚΠΑ κ. Γιώργος Βαβουρανάκης, ο Επίτιμος Διευθυντής Εθνικού Αρχείου Μνημείων ΥΠΠΟΑ δρ Πάντος Πάντος, η ‘Εφορος Αρχαιοτήτων του Τμήματος Αρχαιοτήτων Κύπρου δρ Δέσποινα Πηλείδου και ο δρ Πολιτισμικής Διαχείρισης Ελληνικού Ανοικτού Πανεπιστημίου κ. Ιωάννης Πούλιος. Τη συζήτηση συντόνισέ η η Πρόεδρος ΔΣ του Συνδέσμου Υποτρόφων Ιδρύματος Α.Γ. Λεβέντη Αθήνας δρ Σοφία Αντωνιάδου.
Η ημερίδα ολοκληρώθηκε με την παρουσίαση συμπερασμάτων από τη δρα Άννα Λέκκα της Διεύθυνσης Τεκμηρίωσης και Προστασίας Πολιτιστικών Αγαθών ΥΠΠΟΑ.

